Högni Óskarsson geðlæknir og Gestur Þorgeirsson hjartalæknir Eitt hundrað ár eru ekki langur tími í sögu læknisfræðinnar almennt , enda nær sú saga örugglega langt aftur fyrir elstu skrifuðu heimildir . Það er því ánægjulegt að hugsa til þess að allt frá stofnun Læknafélags Reykjavíkur á haustmánuðum 1909 og á fyrstu áratugunum í sögu þess var félaginu ekki aðeins beitt til þess að bæta alla starfsaðstöðu lækna og þjónustu við sjúklinga , heldur lagði það einnig mikla áherslu á almenningsfræðslu um heilbrigði og hollustu , á sóttvarnir almennt og varnir gegn kynsjúkdómum . Læknafélag Reykjavíkur tók líka frumkvæði í eða hvatti til stofnunar félaga eins og Berklavarnafélags Íslands og Rauðakrossdeildar Alþjóða Rauða krossins á Íslandi , svo að fátt eitt sé nefnt . Félagið hefur beitt kröftum sínum á svipaðan hátt í gegnum alla síðustu öld og fram á þá tuttugustuogfyrstu . Vissulega hefur þetta starf verið samofið þróun Læknafélags Íslands , sem hefur haft frumkvæðið meira á sínum höndum eftir að því óx fiskur um hrygg . En vegna stærðar sinnar , og ekki síst þar sem mestu vaxtarbroddar heilbrigðisþjónustunnar hafa verið á félagssvæði Læknafélags Reykjavíkur , þá hefur félagið , að öðrum ólöstuðum , verið hryggjarstykkið í starfi Læknafélags Íslands . Því má þó bæta við að það hefur verið lán íslenska heilbrigðiskerfisins hve íslenskir læknar , hvar sem þeir hafa starfað eða búið á landinu , hafa verið ábyrgir og samhentir í að tengja læknisfræðina við þá félagslegu þætti sem ráða miklu um líf og heilsu . Það hafa þeir gert í gegnum félög sín , með þátttöku í stjórnmálum í héraði eða á Alþingi , og oft með öflugu frumkvöðlastarfi . Þessum þáttum hafa læknar sinnt samhliða meginmarkmiði sínu að lækna og líkna , að sinna rannsóknum og fræðslu . Það er því engin tilviljun að stjórn Læknafélags Reykjavíkur skuli á þessum tímamótum hafa ákveðið að yfirskrift afmælishátíðarinnar skuli vera „ Læknirinn og samfélagið “ . Fyrri dagurinn er helgaður læknum , „ Læknaklúbburinn “ , en klúbburinn verður opinn læknum kl. 15 - 18 í húsnæði læknafélaganna . Þar verður bæði litið um öxl og rýnt inn í framtíðina ; þar verður röð stuttra rökræðna þar sem tekist verður á um nokkur álitamál heilbrigðiskerfisins , léttar veitingar á milli . En megináherslan verður á klúbbstemninguna ; að hittast og rabba saman , sér og öðrum til ánægju . Laugardagurinn er ætlaður til fræðslu fyrir almenning undir yfirskriftinni „ Heilsa - ábyrgð okkar allra “ . Nokkur efnisatriði verða tekin fyrir , ekki í formi langra fyrirlestra heldur verða settir upp básar fyrir hvert efni , og verður fræðslunni að miklu leyti miðlað með veggspjöldum , margmiðlunartækni og rabbi við þá sem vilja fræðast um ákveðin atriði . Rúsínan í pylsuendanum er svo Listatorg lækna . Eru allir læknar sem hafa áhuga á að sýna verk sín hvattir til að koma þeim á framfæri . Um kvöldið verður svo hin eiginlega afmælisveisla , með mat og drykk og skemmtan . Ýmislegt óvænt mun koma upp þar . Að lokum . Eitt hundrað ára afmæli er ekki markmið í sjálfu sér . Þetta eru tímamót , sem vonandi verður hægt að líta til seinna meir sem áfanga , þar sem læknar blésu til áframhaldandi sóknar í heilbrigðismálum , landi og þjóð til heilla .